24tm.ro

O istorie verticală și un omagiu adus părintelui alpinismului bănățean - Eugen Seracin
2025-10-14 - 2025-11-14
Biblioteca Universităţii Politehnica Timişoara găzduiește, în perioada 14 octombrie – 14 noiembrie 2025, o expoziție multimedia cu totul și cu totul specială în lumea alpinismului timișorean – O istorie verticală care începe cu o generație care a evoluat sub îndrumarea profesorului Eugen Seracin, întregul demers fiind un omagiu adus celui considerat, pe bună dreptate, părintele alpinismului bănățean.
Inițiativa marchează începutul unui proiect documentar dedicat unei povești de comunitate, mentorat și prietenie care leagă, de mai bine de o jumătate de secol, Timișoara de Valea Cernei.
Expoziția „Timișoara – Valea Cernei, în lumea verticală: Rute, Oameni, Stâncă”, inițiată de Clubul Sportiv Alternative, reunește imagini de arhivă, materiale recente, artefacte și interviuri care documentează legătura profundă dintre comunitatea de alpiniști și cățărători din Timișoara și Valea Cernei.
Este o inițiativă ce aduce în atenție o istorie locală formată în jurul unei generații de cățărători crescuți sub îndrumarea profesorului Eugen Seracin, fost profesor la Facultatea de Electrotehnică şi Electroenergetică din cadrul Universității Politehnica Timișoara și care păstrează vie moștenirea acestuia printr-o abordare documentaristică atentă și emoționantă. Profesorul Seracin a condus încă de la înființare secția de alpinism a C.S. Universitatea Politehnica Timişoara și are la activ 11 premiere alpine singur sau în colaborare, câștigând numeroase competiții de profil din țară și străinătate.
Expoziția, curatoriată de Manuela Anghelescu, cu realizare foto-video de Adrian Danciu și coordonare de Andrei Simu, sprijinită de Municipiul Timișoara, prin SCM Timișoara, poate fi vizitată în Holul central al Bibliotecii UPT, în regim de acces liber, pe tot parcursul lunii.
Inedit este și faptul că expoziția e găzduită într-un spațiu emblematic pentru comunitatea de cățărători care s-a format acum mai bine de douăzeci de ani, exersând posturi de escaladă tocmai pe zidul ce împrejmuia stadionul, spațiul pe care acum se află Biblioteca UPT.
Profesorul
Eugen Seracin, s-a născut la data de 28 noiembrie 1928 în Drobeta Turnu Severin. Tatăl său a fost ofițer în armata română așa că familia a „colindat din oraș în oraș”. A ajuns la Deva unde a absolvit Liceul Decebal în anul 1947 cu media 9,80. În toamna anului 1947 este admis ca student la Institutul Politehnic din Timișoara, Facultatea de Electromecanică. În 1948 Facultatea de Electromecanică s-a scindat în Electrotehică și Energetică. Eugen Seracin a optat pentru Facultatea de Electrotehnică, pe care a absolvit-o în anul 1951. Examenul de diplomă l-a susținut în februarie 1952 obținând titlul de inginer cu diplomă de merit. Din decembrie 1951 și-a început activitatea ca preparator la Facultatea de Electrotehnică din Timișoara apoi asistent (1952-1962), șef de lucrări (1962-1964), conferențiar (1964-1970), iar din 1970 ca profesor titular.
La începutul activității, în perioada 1952-1957, a lucrat și la Întreprinderea Electromotor din Timișoara, ca inginer proiectant. A început să lucreze la teza de doctorat sub conducerea academicianului Corneliu Micloși, iar după decesul acestuia și-a continuat cercetarea doctorală sub conducerea profesorului Mihai Brașovan. În 1965 a obținut titlul de doctor inginer, iar din 1969 obține dreptul de a conduce doctoranzi. Sub conducerea sa au obținut titlul de doctor 25 de ingineri.
A predat discipiline și a scris cărți din domeniul acționărilor electrice. Profesorul Eugen Seracina abordat, mereu, teme de cercetare cu aplicabilitate practică dar în conconcordanță cu progresele în domeniul sistemelor de acționare. A scris 12 cărți, 77 de articole, are 2 brevete de invenție și 38 de rapoarte de cercetare.
Profesorul Eugen Seracin, preocupat, profesional, de acționări electrice, și-a împletit activitatea cu o manifestare științifică națională din acest domeniu, în organizarea căreia s-a implicat activ. Este vorba despre Conferința Națională de Acționări Electrice CNAE, organizată, din doi în doi ani, itinerant, în centre universitare cu preocupări științifice în domeniul acționărilor electrice: Iași, Cluj-Napoca, Brașov, Craiova, Timișoara, Galați, Reșița, Suceava.
Pentru ediția de la Craiova a pregătit lucrarea „Studiu privind reducerea numărului și conecințele accidentelor care apar în unele activități umane speciale periculoase. Folosirea similitudinii cu serviciile de funcționare ale acționărilor electrice”. Profesorul Eugen Seracin s-a ocupat, cu pasiune, de alpinism și acționări electrice. În lucrarea prezentată la Craiova a utilizat, pentru studiul accidentelor din alpinism, metodele din acționările electrice.
Alpinistul
Așadar, Eugen Seracin s-a ocupat de inginerie, dar a fost îndrăgostit și de alpinism. A descoperit frumusețea alpinismului în vremea liceului. Atunci locuia la Deva. Iată cum a descris, mai târziu, aceste locuri: „Orașul este dominat e un deal conic, pe vârful căruia se află ruinele unei vechi cetăți. Plăcerea mea era să hoinăresc, de obicei singur, cu sandalele legate la brâu, însoțit de gândurile mele. Sub cetatea Devei se află o porțiune de perete de stâncă bună pentru trasee scurte de alpinism. Am început primele cățărări în joacă, cu colegii mei”.
În 1968, când era deja conferențiar, a înființat Secția de Alpinism din cadrul Clubului Sportiv Politehnica Timișoara. O adevărată școală pentru formarea caracterului unui om. Pentru această școală, Eugen Seracin a fost un model. Odiseea acestei activități este adunată în cele 360 de pagini ale cărții „Omul, Muntele și Alpinismul. Trasee și întâmplări adevărate” , publicată de Editura Orizonturi Universitare din Timișoara în 2007, apoi reeditată în 2010.
Alpinistul Eugen Seracin, „Bosu” pentru apropiați, a descoperit, făcut și marcat unele trasee de escaladă cu grade diferite de dificultate. Sunt pentru toată lumea – fie avansat sau începător, trasee recunoscute de toți alpiniștii ca „trasee Seracin”. Unul dintre acestea se află la câțiva metri de Hotel Roman – este locul în care, în septembrie 2013, când se apropia de vârsta de 85 de ani, a mai urcat, ancorat în coardă, pentru ultima oară. Boala Parkinson i-a afectat picioarele. Nu mai putea merge cu picioarele dar s-a cățărat pe munte cu ajutorul mâinilor. S-a stins din viață câteva luni mai târziu, în 18 decembrie 2013.
În semn de omagiu, prietenii și elevii săi, au decis montarea unei plăci comemorative care să marcheze acest loc.

Festivalul Internațional de Literatură FILTM: Sjón și Mircea Cărtărescu, invitați în prima zi
2025-10-16 16:00 - 20:00 (Europe/Helsinki) | Muzeul Național de Artă Timișoara
Festivalul Internațional de Literatură de la Timișoara (FILTM) deschide miercuri, 16 octombrie, cea de-a XIV-a ediție, desfășurată sub tema „La limita ficțiunii # realitatea”. Evenimentele vor avea loc la Muzeul Național de Artă Timișoara și în mai multe licee din oraș.
De la ora 16:00, prof. univ. Mihnea Măruță și Oana Marinescu vor discuta pe tema „Viitorul care sperie și trecutul care seduce”. În aceeași zi, de la ora 18:00, publicul este invitat la o întâlnire literară specială cu scriitorul islandez Sjón și Mircea Cărtărescu, moderată de jurnalista Victoria Cușnir.
FILTM 2025 este organizat de Fundația Aquatim și finanțat de Municipiul Timișoara prin Centrul de Proiecte.

Dezbateri europene și seară de poezie la FILTM
2025-10-17 16:00 - 22:00 | Muzeul Național de Artă Timișoara
Cea de-a doua zi a Festivalului Internațional de Literatură de la Timișoara (FILTM) aduce trei evenimente dedicate dialogului cultural și artei scrisului.
De la ora 16:00, la Muzeul Național de Artă Timișoara, are loc dezbaterea „Europa. Ce ne așteaptă? Frontierele solidarității”, cu istoricul Armand Goșu și diplomatul polonez Bogumil Luft, moderați de Matei Martin. La ora 18:00, scriitorii Ioana Nicolaie, Vlad Zografi și Iulia Gherasim vor participa la o seară de proză moderată de Marius Chivu.
Seara se va încheia cu tradiționalul eveniment de poezie, organizat în premieră la Czeck In – Iulius Mall, de la ora 20:00, sub titlul „Ficțiunea care dă valoare realității (sau invers?)”, coordonat de poetul Răzvan Țupa, cu participarea mai multor poeți români și internaționali.

Seară de poezie în Iulius Town, cu Mircea Cărtărescu, Ioana Nicolaie, Răzvan Țupa și alte nume consacrate
2025-10-17 20:00 - 21:30 | Iulius Town
Încă de la inaugurare, Iulius Town a sprijinit inițiative cultural-educative, aducând programele culturale mai aproape de public. În această săptămână, în orașul de pe Bega are loc Festivalul Internațional de Literatură de la Timișoara (FILTM), iar Iulius Town va găzdui Seara de poezie, unde invitații principali sunt: Mircea Cărtărescu, Răzvan Țupa, Gojko Božović, Iya Kiva, Ioana Nicolaie, Bogdan O. Popescu, Gabriela Feceoru, Dinu Flămând și alte voci marcante ale literaturii contemporane.
Vineri, 17 octombrie 2025, de la ora 20:00, iubitorii de literatură sunt invitați la o seară specială din cadrul Festivalului Internațional de Literatură de la Timișoara, ediția a XIV-a. Evenimentul va avea loc în restaurantul Czech In by Staropramen, iar participarea este gratuită, în limita locurilor disponibile. Rezervările se pot face la numărul de telefon 0742.349.495.
Seara de poezie se desfășoară sub tema „Ficțiunea care dă valoare realității (sau invers?)” și reunește unele dintre cele mai importante voci literare contemporane, printre care se numără Mircea Cărtărescu, Răzvan Țupa, Gojko Božović, Iya Kiva, Ioana Nicolaie, Bogdan O. Popescu, Gabriela Feceoru, Dinu Flămând și alte nume consacrate.
Festivalul Internațional de Literatură de la Timișoara se desfășoară în mai multe locații din oraș, reunind personalități remarcabile din lumea literaturii și nu numai. Până pe 18 octombrie 2025, ai ocazia să te întâlnești cu scriitorii tăi preferați.

Ultima zi a FILTM 2025: „De unde sare scânteia. Conflicte literare și reale”
2025-10-18 18:00 - 20:00 | Muzeul Național de Artă Timișoara
Ediția 2025 a Festivalului Internațional de Literatură de la Timișoara se încheie vineri, 18 octombrie, cu o dezbatere ce aduce în prim-plan tema conflictului în literatură și în viață.
De la ora 18:00, la Muzeul Național de Artă Timișoara, va avea loc discuția „De unde sare scânteia. Conflicte literare și reale”, moderată de Robert Șerban, președintele festivalului. Invitații sunt poeta ucraineană Iya Kiva, scriitorul timișorean Cosmin Leucuța și jurnalista culturală din Republica Moldova, Victoria Cușnir.

Burlesquisse – cea de-a XII-a ediție a Festivalului-Concurs Internațional „Remus Georgescu”
2025-10-21 - 2025-10-31
Filarmonica Banatul Timișoara anunță apropierea celei de-a XII-a ediții a Festivalului-Concurs Internațional „Remus Georgescu”. Desfășurată sub motto-ul „Muzica este un mod de a da cu tiflă vremelniciei”, după un citat al maestrului Remus Georgescu (dirijor și compozitor, fost director al Filarmonicii Banatul), ediția subliniază puterea muzicii de a transcende efemerul și de a rămâne vie în timp. Totodată, pune accent pe rolul esențial al muzicii în detensionarea situațiilor dificile, indiferent de contextul istoric sau social pe care îl traversăm.

Programul festivalului

Marți, 21 octombrie 2025, ora 19, Sala ARCha | Accord d’homme | Recital Teodoro Anzelotti – acordeon

Teodoro Anzelotti, unul dintre cei mai apreciați acordeoniști contemporani, susține un recital solo excepțional intitulat Accord d’homme. Programul cuprinde lucrări semnate de Mauricio Kagel, Jean-Philippe Rameau, Jörg Widmann, Béla Bartók, Dan Dediu și Luciano Berio, într-o interpretare ce îmbină virtuozitatea tehnică cu o profundă expresivitate.

Sâmbătă, 25 octombrie 2025, ora 19, Fikl Art Stage Gallery | Promenade | Concert itinerant

Vă invităm să descoperiți muzica contemporană în spații diferite ale Timișoarei, prin intermediul concertului itinerant „Promenade”. Voces Timisiensis, Romanian Flute Ensemble, West Brass și Duo BogArth interpretează lucrări compuse de Iuliana Teodorescu Ciocănea, Carlos Bandera, Jaebong Rho și Daniele Di Virgilio. Fiecare grup vă va întâmpina într-un loc special, pornind de la Fikl Art Stage Gallery (Str. Gheorghe Lazăr nr. 4, Interfon 05, et. 2, ap. 32) și continuând cu Cărturești Mercy, holul Palatului Baroc și Mansarda Facultății de Arte și Design Timișoara – oferind o experiență muzicală unică și dinamică.

Marți, 28 octombrie 2025, ora 19, Sala Capitol | Philacademique | Recital cameral/vocal

Recitalul Philacademique reunește lucrări semnate de D. Dediu, D. Bălan, P. Glass, D. Charke, C. Pop, K. Saariaho, L. Manolache, G. Kurtág, A. Pärt și A. Domuța. Vor evolua studenți talentați ai Facultății de Muzică și Teatru, alături de artiști ai Filarmonicii Banatul Timișoara, care vor aduce un plus de prospețime și energie interpretărilor din program.

Miercuri, 29 octombrie 2025, ora 17, Sala Orpheum a Facultății de Muzică și Teatru | Rassemblement | Simpozion UCMR

Membrii Uniunii Compozitorilor și Muzicologilor din România se întrunesc pentru a dezbate importanța sprijinirii muzicii contemporane, subliniind rolul esențial pe care îl joacă aceasta în cultivarea identității culturale naționale și în promovarea valorilor artistice inovatoare. În cadrul întâlnirii vor fi abordate teme precum susținerea creației originale, necesitatea unor politici culturale coerente, rolul instituțiilor publice și al parteneriatelor internaționale în promovarea compozitorilor români contemporani, precum și modalități concrete de a stimula interesul publicului larg pentru acest gen muzical.
Evenimentul este deschis publicului, iar intrarea este liberă!

Vineri, 31 octombrie 2025, ora 10, Sala Capitol | Beats & Rhythms | Concert simfonic educativ (12 – 18 ani)

Într-un concert simfonic educativ inedit, tinerii cu vârste între 12 și 18 ani sunt invitați să descopere muzica clasică într-o formă contemporană. Evenimentul va fi cu atât mai captivant cu cât se reunesc pe aceeași scenă membrii orchestrei Filarmonicii Banatul și îndrăgitul DJ K-LU.

Vineri, 31 octombrie 2025, ora 19, Sala Capitol | Fragments | Concert simfonic

O fuziune captivantă între muzica clasică și cea contemporană, cu elemente inedite. Orchestra simfonică a Filarmonicii Banatul Timișoara, sub conducerea maestrului Radu Popa, aduce în deschiderea concertului lucrarea Suita Burlescă a maestrului Remus Georgescu. Programul continuă cu alte două lucrări din repertoriul contemporan: Percutrance pentru percuție și orchestră de Gabriel Mălăncioiu, ce îl va avea ca solist pe percuționistul Martin Munzberg, și Fragments of a Purple Vinyl de Gabriel Almași. Cea din urmă îl va avea ca invitat pe DJ K-LU, care va explora împreună cu publicul noi orizonturi muzicale. În încheiere, vom asculta Crash, pentru clarinet, trombon, pian și orchestră de coarde, de A. Iorgulescu. Soliști: Florin Catina (clarinet), Bogdan Dijmărescu (trombon).

Event Noiembrie
2025-11-05 - 2025-11-14
sdfdf sdfsffs fsdf sdf ssdf ssfs f f

„Fragilitatea Eternului”, evenimentul cultural al anului la MNArT: o călătorie de la Pompei la Grand Tour
2025-11-29 08:00 - 2026-03-29 18:00
Cea mai amplă expoziție organizată de Muzeul Național de Artă Timișoara, dedicată memoriei vizuale a orașului Pompei și transformărilor sale culturale de-a lungul secolelor, se poate admira, începând de astăzi, în Galeria Miloia a Palatului Baroc. Expoziția „Fragilitatea Eternului. De la Pompei la Grand Tour până astăzi” este deschisă publicului până în 29 martie 2026 și este realizată de MNArT în colaborare cu Civita Mostre e Musei din Roma, grație sprijinului financiar al Consiliul Județean Timiș, instituție care a făcut posibilă realizarea acestui proiect de anvergură internațională în România.
Evenimentul muzeal aduce la Timișoara peste 100 de piese originale de patrimoniu care nu au mai fost văzute niciodată împreună: fresce, sculpturi, artefacte, grafică, fotografie, ceramică și lucrări de artă contemporană, provenite din unele dintre cele mai prestigioase instituții italiene: Museo Archeologico Nazionale di Napoli, Museo Nazionale di Capodimonte, Certosa e Museo di San Martino, Museo Nazionale della Ceramica Duca di Martina, Galleria Nazionale d’Arte Moderna e Contemporanea (Roma), Museo Nazionale Castel Sant’Angelo și Galleria Lia Rumma.
„Experiența acumulată de Muzeul Național de Artă Timișoara în gestionarea proiectelor expoziționale majore din cadrul programului Timișoara 2023 – Capitală Europeană a Culturii a deschis drumul unor inițiative culturale tot mai ambițioase. Administrația județeană înțelege și susține colaborările culturale internaționale deoarece ele vin în întâmpinarea așteptărilor publicului timișean, un public pregătit și dornic de ofertă culturală diversificată, de calitate. Pe lângă creșterea calității actului cultural, astfel de expoziții contribuie la profesionalizarea angajaților muzeului și la întărirea rolului educativ al acestora. Consiliul Județean Timiș își propune să consolideze un ecosistem cultural deschis și competitiv”, a subliniat Alfred Simonis, președintele Consiliului Județean Timiș.
Prin această nouă expoziție, MNArT își consolidează rolul de reper cultural în vestul țării și întărește poziția Timișoarei pe harta europeană a instituțiilor dedicate artei și patrimoniului. Realizarea acestui proiect a fost posibilă datorită unei relații de colaborare de nivel înalt, beneficiind de expertiza științifică a profesorului Massimo Osanna, Directorul General al Muzeelor din Italia, care își asumă rolul de curator științific, alături de curatorul general Filip A. Petcu, manager MNArT.
„Pompei continuă să ne pună întrebări deoarece păstrează, ca într-o imagine statică, impactul unei tragedii colective transformate, de-a lungul secolelor, în studiu, interpretare și memorie.
Traseul expozițional pune în dialog artefacte și opere de artă într-o narațiune care arată cum orașul Vezuvian continuă să fie, în același timp, un loc de cercetare și o sursă inepuizabilă de inspirație artistică.
Fragilitatea evocată în titlu nu se referă doar la material, ci și la condiția însăși a ființelor umane, care găsesc în moștenirea comună forma cea mai profundă de permanență. Participarea muzeelor italiene importante la această inițiativă mărturisește forța cooperării internaționale în domeniul cultural și capacitatea patrimoniului nostru de a genera semnificații inedite și mereu actuale.
Este un dialog care unește cercetarea, narațiunile și noile perspective, invitând publicul să reflecteze asupra modului în care trecutul continuă să răsune în prezentul nostru”, comentează Massimo Osanna, Directorul General al Muzeelor (Ministerul Culturii din Italia).
Expoziția reconstituie viața culturală a unui oraș roman iconic, surprins în clipa cataclismului care i-a întrerupt cursul, dar i-a conservat moștenirea într-o formă paradoxal intactă. Parcursul expozițional este ghidat de un narator ficțional, soldatul roman Lucius Valerius Sacer, originar din Pompei și inspirat de o inscripție arheologică descoperită în Dacia, la Adamclisi, care conduce privitorul printr-o călătorie a memoriei și a supraviețuirii simbolice.
În centrul expoziției se află contrastul dintre fragilitate și eternitate, sintetizat în una dintre frazele-cheie ale conceptului curatorial: „Pompeiul însuși este aur și rugină – fresce vii conservate printr-un proces de distrugere.” Pornind de la aceste contraste, expoziția urmărește trecerea de la gloria antică la perspectivele artistice contemporane, de la cataclism la reflecția artistică, de la fragmentele trecutului la reinterpretările actuale. Fresce reprezentative stilurilor pompeiene, „fragmente de grădini pictate”, scene ritualice sau de banchet, sculpturi, ceramică neoclasică și lucrări ale unor mari artiști ai secolelor XVIII–XIX, care au activat la Napoli prin școala de la Posillipo, sunt puse în dialog cu creații contemporane semnate de Gian Maria Tosatti, Alberto Burri, Lucio Fontana, Anselm Kiefer, Bernea and Bodgan și Bogdan Vlăduță.
„Contextul de față creează o fereastră de excepție spre un Grand Tour dinspre răsărit unde protagonist este însuși fondatorul muzeului Ormós Zsigmond care călătorește la Pompei în 1865 și 1872. Acesta lasă în urmă o carte (1879), tradusă și comentată în premieră, în contextul unor artefacte Grand Tour din colecția MNArT, contemporane cu debutul tehnicilor grafice de multiplicare: fotografia, fototipia etc. Călătoriile lui Ormós Zsigmond coincid cu debutul excavațiilor marelui savant Giuseppe Fiorelli și creează contextul ideal pentru această punte culturală fără precedent” precizează Filip A. Petcu, curatorul general al expoziției.
În același spirit, partenerii italieni subliniază importanța colaborării culturale care unește, peste timp și spațiu, cele două țări.
„Promovarea expoziției „Fragilitatea Eternului” la Timișoara este cea mai înaltă afirmare a legăturii istorice și culturale dintre Italia și România. În această împletire de mituri, amintiri și artă, expoziția de la Timișoara devine nu doar un eveniment expozițional, ci un act de recitire comună a rădăcinilor noastre, de la Vezuviu la Carpați, de la Mediterana la Carpați. Acest parcurs extraordinar, care unește ruinele de la Pompei cu pământul Daciei, demonstrează cum arta este cea mai puternică punte a noastră de memorie comună și se configurează ca un preludiu ideal și prestigios pentru Anul Cultural Romania – Italia 2026” declară Federico Mollicone, președintele Comisiei de Cultură, Știință și Educație a Camerei Deputaților – Parlamentul Republicii Italiene.
Programul de vizitare al expoziției: miercuri – duminică: 10:00 – 18:00 Luni și marți, precum și zilele de 24–26 decembrie 2025 și 1 ianuarie 2026: închis. Biletele pot fi achiziționate de pe site-ul Muzeului Național de Artă Timișoara și de pe platforma BookTes.

Incursiuni cromatice, expoziție de pictură Mariana Pitar
2025-12-03 - 2026-01-09 | Galeria Rotonda
Casa de Cultură a Municipiului Timișoara invită publicul la vernisajul expoziției „Incursiuni cromatice”, expoziție de pictură a artistei Mariana Pitar, care va avea loc miercuri, 3 decembrie, ora 17:00, la Galeria Rotonda. Evenimentul va fi prezentat de prof. dr. Lucia Kolla Stoica.
Expoziția reunește lucrări realizate în tehnica acrylic pouring, un stil mai puțin prezent în peisajul artistic local, pe care artista îl explorează cu sensibilitate și creativitate. „Incursiuni cromatice” propune o călătorie vizuală prin lumi minerale, telurice, cosmice, spirituale și onirice, sugerate prin nuanțe intense, forme fluide și o cromatică ce se transformă permanent. Titluri precum Granit, Lapis lazuli, Volcano, Apele facerii sau Portalul viselor conturează direcțiile tematice în care Mariana Pitar își invită publicul.
Conferențiar la Facultatea de Litere a Universității de Vest din Timișoara, artista este cunoscută pentru activitatea sa în domeniul lingvistic, dar și pentru pasiunea pentru arta fluidă, concretizată în zeci de lucrări și participări expoziționale. A expus în cadrul unei expoziții colective la Tăuții Măgherăuș (2024) și a avut o expoziție personală intitulată „Vibrații fluide” (iunie 2025). Două dintre lucrările sale au ilustrat coperta revistei Lecturn (nr. 50/2025) și a volumului Agapes Francophones (2024).
Publicul poate vizita expoziția 3 decembrie 2025 – 9 ianuarie 2026, de luni până vineri, în intervalul orar 9:00 – 17:00.

Revoluția tactilă
2025-12-03 17:00 - 19:00 | Muzeul Național de Artă Timișoara
Muzeul Național de Artă Timișoara și Consiliul Județean Timiș anunță inaugurarea, miercuri, 3 decembrie 2025, la ora 17:00, a unei expoziții inedite de tablouri tactile dedicate persoanelor nevăzătoare, organizată cu prilejul Zilei Mondiale a Persoanelor cu Dizabilități. Evenimentul, găzduit în Sala Baroc, va debuta cu un mesaj de bun venit din partea managerului MNArT, Filip Petcu, urmat de un scurt recital de pian susținut de Theodor Rădulescu, masterand la Facultatea de Muzică a UVT, care va interpreta lucrări de Vangelis, Yann Tiersen și John Kander. Ulterior, participanții vor putea lua parte la un tur ghidat al expoziției tactile „pe nevăzute”, susținut de organizatori.
Cu foarte mici excepții, muzeele de artă sunt inaccesibile nevăzătorilor. Există reguli care interzic atingerea exponatelor, și e pe bună dreptate, pentru că astfel asigură protecția operelor. Însă, pentru persoanele cu dizabilități de vedere, aceasta este o barieră, un real blocaj pentru înțelegerea artei vizuale. Problema nu se poate rezolva doar prin ghiduri audio, care oferă descrieri verbale abstracte. Atingerea rămâne esențială.
Pentru a remedia acest neajuns, Muzeul Național de Artă Timișoara și Centrul de Cercetare TactileLibrary au dezvoltat un proiect inovator: transformarea a zece lucrări celebre din colecția muzeului în machete în relief, replici tactile pe care nevăzătorii le pot explora liber. Exponatelor tactile le este asociat un conținut audio explicativ detaliat, care ghidează nevăzătorii în citirea tactilă și oferă informații complementare despre opera de artă în sine. Această abordare hibridă, activă și cognitivă, permite atingerea. Astfel, orice nevăzător are libertatea de a înțelege mai mult și mai bine arta plastică, de a-și forma propriile opinii despre o lume la care puțini sperau să aibă acces.
Experiența nu mai este pasivă, ci devine activă, haptică și cognitivă. Fiecare planșă tactilă conține un cod QR, care oferă acces la un conținut explicativ accesibilizat audio. Informațiile includ modul de citire și decodificare tactilă a fiecărei planșe, dar și detalii despre opera artistică: perioada, tehnica, curentul artistic, autorul și povestea vieții lui, compoziția, semnificația, părerile criticilor și scurte citate relevante despre crezul artistic al pictorului. Acest proiect oferă o soluție tehnică pentru o experiență culturală completă, transformând arta dintr-un subiect exclusivist într-o realitate tangibilă și incluzivă. MNArT și TactileLibrary stabilesc astfel un nou standard pentru incluziunea muzeală.

Filmul Catane, pentru prima dată în România
2025-12-06 17:30 - 20:00
Filmul Catane, comedia tandră inspirată din fapte reale, cu un scenariu multipremiat, scris și regizat de Ioana Mischie, va avea prima proiecție în România. Evenimentul găzduit de Cinema Studio Timișoara va avea loc pe 6 decembrie 2025, de la 17:30. Regizoarea și scenarista Ioana Mischie va fi prezentă la întâlnirea cu publicul timișorean, după proiecția filmului.
Catane a avut premiera mondială în cadrul prestigiosului festival de clasă „A” IFFI Goa și a fost nominalizat în acest an la Hollywood Music in Media Awards pentru cea mai bună muzică originală, numărându-se printre cele cinci filme alese din întreaga lume în categoria film independent.
Catane face parte și din selecția ediției a 43-a a festivalului FAJR, din Shiraz, Iran, numărându-se printre cele zece filme din secțiunea competitivă a acestuia.
Scenariul filmului a fost selectat și apreciat în numeroase programe internaționale prestigioase, de la Berlinale Talents – Script Station și Sundance Workshop, până la Cannes International Screenwriters Pavilion, Eastweek Screenwriting Workshop for New Talents sau Les Arcs Film Schools Village și a primit multiple premii importante pentru „Cel mai bun scenariu” încă din etapa dezvoltării, oferite de Manaki Script Lab (Macedonia) și FEST New Directors | New Films Pitching Forum (Portugalia).
Premisa filmului aduce în prim-plan un fenomen atipic, rar portretizat în cinematografie. Trei inspectori intrigați de faptul că toți locuitorii satului CATANE solicită ajutor social, merg să investigheze cazul neobișnuit. În acel sat uitat de lume, care pare neatins de civilizație, descoperă o comunitate aparte, care și-a creat propriile reguli condamnabile pentru a supraviețui, foarte unită în încercarea lor de a găsi soluții creative la problemele grave care-i apasă. Comisia de inspecție este trimisă în teren pentru a stabili „adevărul”, însă descoperă, în schimb, o întreagă odisee de adevăruri contradictorii. În confruntarea cu inspectorii, sătenii răspund cu planuri ingenioase, umor fin și improvizație sofisticată. Este o poveste despre toleranță, empatie și împăcare într-o lume a contrastelor profunde.
Comisia de inspecție este interpretată de Costel Cașcaval, Iulia Lumânare și Cristian Bota. Personajul colectiv al sătenilor îi reunește pe Bogdan Farcaș, Nelu Serghei, Corneliu Ulici, Flavia Hojda, Pavel Ulici, Mihai Dinvale, Tudorel Filimon, Mihai Mălaimare, Liana Mărgineanu, Ioana Bur, Marina Dascălu, Alexia Bodai, Antonia Bodai și mulți alții. Din distribuție fac parte și actori neprofesioniști, din lumea autentică a satului. Reunind perspective multigeneraționale, filmul aduce pe ecran un eseu poetic despre solidaritate.
Filmările au avut loc în pitoreasca regiune a Munților Apuseni, reunind o colecție impresionantă de sate izolate. Filmul este prima producție verde, utilizând resurse, decoruri și obiecte conform unei metodologii inovatoare în industrie, menită să reducă amprenta de carbon și să promoveze practici sustenabile în cinematografie.
Îmbinând cu măiestrie și umor o abordare creativă curajoasă și o poveste balcanică, inspirată din fapte reale, filmul propune o experiență cinematografică vibrantă, plină de culoare și o invitație la împăcare într-o lume a contrastelor profunde.
Filmul va intra în programul cinematografelor din toată țara din 26 ianuarie.

Lumea lui Harry Potter, pe gheață
2025-12-07 18:00 - 20:00 | Piata Libertatii
Pentru o seară, Piața Libertății va deveni un loc în care imaginația se întâlnește cu arta performativă într-un mod unic.
Casa de Cultură a Municipiului Timișoara invită publicul la un spectacol fascinant, dedicat întregii familii. Duminică, 7 decembrie, de la ora 18:00, în Piața Libertății, trupa Circus on Ice Savieliev Grand va transforma patinoarul într-un univers magic inspirat din lumea Harry Potter, într-o producție spectaculoasă care îmbină eleganța patinajului artistic cu acrobații și momente teatrale impresionante.
Originară din Ucraina și recunoscută internațional pentru show-urile sale complexe prezentate în numeroase țări din Europa și Asia, Circus on Ice Savieliev Grand impresionează prin coregrafii elaborate, costume vibrante și o expresivitate scenică rar întâlnită. Artiștii lor îmbină tehnica desăvârșită a patinajului cu elemente de circ modern, creând un spectacol în care fantezia prinde viață la fiecare mișcare.
Personajele și atmosfera lumii lui Harry Potter vor fi spectaculos reinterpretate, în momente pline de mister, iluzii luminoase, scene dramatice și secvențe de mare acuratețe artistică, care vor captiva atât copiii, cât și adulții. Totul este conceput pentru a transforma spațiul într-un tărâm fermecat, unde magia prinde contur prin mișcare, lumină și culoare.
Evenimentul face parte din programul Târgului de Crăciun – ediția a XVIII-a, aducând un plus de poveste și spectaculozitate atmosferei festive deja instalate în oraș.
